Official Journal L 203 , 10/08/2000 P. 0009 - 0028



Id-Direttiva 2000/40/KEE tal-Parlament Ewropew u tal-Kunsill tas-26 ta' Ġunju 2000 dwar l-approssimazzjoni tal-liġijiet ta' l-Istati Membri li tirrigwarda l-mezz ta' protezzjoni tal-qiegħ fuq quddiem ta' vetturi bil-mutur u li temenda d-Direttiva tal-Kunsill 70/156/KEE IL-PARLAMENT EWROPEW U L-KUNSILL TA' L-UNJONI EWROPEA, Wara li kkunsidraw it-Trattat li jistabbilixxi l-Komunità Ekonomika Ewropea, u b'mod partikolari l-Artikolu 95 tiegħu; Wara li kkunsidraw il-Proposta mill-Kummissjoni [1], Wara li kkunsidraw l-Opinjoni tal-Kumitat Ekonomiku u Soċjali [2], Waqt li jaġixxu skond il-proċedura stabbilita fl-Artikolu 251 tat-Trattat [3], Billi: (1) Bid-Deċiżjoni 97/836/KE [4], il-Kunsill, bil-kunsens tal-Parlament Ewropew, awtorizza lill-Komunità li taderixxi għall-Ftehim tal-Kummissjoni Ekonomika għall-Ewropa tan-Nazzjonijiet Uniti (EKE) li jikkonċerna l-adozzjoni ta' preskrizzjonijiet tekniċi uniformi għal vetturi bir-roti, għal tagħmir u partijiet li jistgħu jitwaħħlu u/jew jintużaw fuq vetturi bir-roti u l-ħtiġiet għar-rikonoxximent reċiproku ta' approvazzjonijiet mogħti fuq il-bażi ta' dawn il-preskrizzjonijiet, magħmul Ġinevra fl-20 ta' Marzu 1958, kif rivedut fis-16 ta' Ottubru 1995. (2) Bl-adeżjoni għall-Ftehim imsemmi, il-Komunità aċċettat lista definita ta' Regolamenti stabbilita skond dak il-Ftehim. Din il-lista tinkludi r-Regolament Nru 93 [5] tal-NU/EKE. (3) Sabiex jitnaqqas in-numru ta' vittmi ta' aċċidenti fit-toroq Ewropej, hemm bżonn li jiġu introdotti mingħajr dewmien il-miżuri stabbili bir-Regolament Nru 93 tal-UNE/EKE fil-proċedura ta' l-approvazzjoni tat-tip tal-KE stabbilita bid-Direttiva tal-Kunsill 70/156/KEE [6], il-miżuri stabbiliti bir-Regolament Nru 93 tal-NUE/EKE, sabiex tiġi mtejba l-protezzjoni ta' l-okkupanti ta' karrozzi tal-passiġġieri u ta' vannijiet ħfief minn ġrieħi, fil-każ ta' ħabta man-naħa ta' vetturi ta' merkanzija tqal u sabiex il-manifatturi ta' mezzi bħal dawn u ta' vetturi mgħammra b'mezzi bħal dawn ikunu jistgħu jiksbu l-approvazzjoni tat-tip tal-KE jekk jissodisfaw il-ħtiġiet tekniċi ta' dak ir-Regolament. (4) Skond il-prinċipji ta' sussidjarjetà u ta' proporzjonalità kif stabbiliti fl-Artikolu 5 tat-Trattat, l-għanijiet ta' din id-Direttiva ma jistgħux jinkisbu b'mod suffiċjenti mill-Istati Membri minħabba l-iskala u l-effett ta' l-azzjoni proposta fis-settur rilevanti, u għaldaqstant jistgħu jinkisbu aħjar mill-Komunità. Din id-Direttiva ma tmurx lil hinn minn dak li hu neċessarju biex jinkisbu l-għanijiet tagħha, jiġifieri l-approvazzjoni tat-tip tal-KE. (5) Din id-Direttiva hija waħda mid-direttivi separati li għandu jkun hemm konformità magħhom sabiex ikun hemm konformità mal-proċedura ta' l-approvazzjoni tat-tip tal-KE. Konsegwentement, id-disposizzjonijiet stabbiliti fid-Direttiva 70/156/KEE li għandhom x'jaqsmu ma' vetturi, sistemi tal-vetturi, komponenti u unitajiet tekniċi separati japplikaw għal din id-Direttiva. (6) B'konsiderazzjoni tan-numru konsiderevoli ta' aċċidenti tat-triq li jinvolvu vetturi kummerċjali li għandhom massa ta' aktar minn 3,5 tunnellati, u konsegwentement, sabiex tiżdied is-sigurtà fit-triq, id-disposizzjonijiet li jikkonċernaw vetturi bħal dawn għandhom jiġu magħmula obbligatorji minn din id-Direttiva mingħajr ma jiġu mistennija supplimenti oħrajn għall-approvazzjoni tat-tip tal-KE għal din il-kategorija ta' vetturi. (7) Id-Direttiva 70/156/KEE għandha tiġi emendata bħala riżultat, ADOTTAW DIN ID-DIRETTIVA Artikolu 1 Għall-iskopijiet ta' din id-Direttiva: "vettura" tfisser kull vettura bil-mutur kif definita fit-Taqsima A ta' l-Anness II tad-Direttiva 70/156/KEE; "mezz ta' protezzjoni tal-qiegħ fuq quddiem" ifisser mezz ta' protezzjoni tal-qiegħ fuq quddiem li hu ntiż biex ikun parti minn vettura u li jista' jkun approvat bħala unità teknika separata skond l-Artikolu 2 tad-Direttiva 70/156/KEE. Artikolu 2 1. B'effett mill-10 ta'Awissu 2001 jew, jekk il-pubblikazzjoni msemmija fl-Artikolu 3 tkun ittardjata lil hinn mill-10 ta' Frar 2001, sitt xhur wara d-data tal-pubblikazzjoni msemmija, l-Istati Membri, ma jistgħux, għal raġunijiet relatati mal-mezz ta' protezzjoni tal-qiegħ fuq quddiem ta' vettura: (a) fir-rigward ta' tip ta' vettura, jew tip ta' mezz ta' protezzjoni tal-qiegħ fuq quddiem ikkunsidrat bħala unità teknika separata, jirrifjutaw li jagħtu l-approvazzjoni tat-tip tal-KE jew l-approvazzjoni tat-tip nazzjonali; jew (b) jipprojbixxu r-reġistrazzjoni, l-bejgħ jew id-dħul fis-servizz ta' vetturi mezzi ta' protezzjoni tal-qiegħ fuq quddiem li huma kkunsidrati bħala unità teknika separata; jekk il-vetturi jew l-unitajiet tekniċi separati jkunu konformi mal-ħtiġiet ta' din id-Direttiva. 2. B'effett mill-10 ta'Awissu 2003, l-Istati Membri: (a) m'għandhomx aktar jagħtu approvazzjoni tat-tip tal-KE jew approvazzjoni tat-tip nazzjonali għal tip ta' vettura jew mezz ta' protezzjoni tal-qiegħ fuq quddiem bħala unità teknika separata; (b) għandhom jirrifjutaw ir-reġistrazzjoni, il-bejgħ jew id-dħul fis-servizz ta' vetturi ġodda jew mezzi ta' protezzjoni tal-qiegħ fuq quddiem ġodda bħala unitajiet tekniċi separati; għal raġunijiet relatati mal-protezzjoni tal-qiegħ fuq quddiem jekk il-ħtiġiet ta' din id-Direttiva ma jiġux sodisfatti. 3. Id-disposizzjonijiet amministrattivi li jirregolaw l-approvazzjoni tat-tip tal-KE għandhom ikunu stabbiliti fl-Anness I. L-iskop ta' din id-Direttiva, u l-ħtiġiet tekniċi li għandhom jiġu sodisfatti għall-għoti ta' l-approvazzjoni tat-tip tal-KE għandhom jiġu stabbiliti fl-Anness II. Artikolu 3 Ir-Regolament Nru 93 tal-Kummissjoni Ekonomika għall-Ewropa tan-Nazzjonijiet Uniti għandu jiġi pubblikat fil-Ġurnal Uffiċjali tal-Komunitajiet Ewropej qabel l-10 ta' Frar 2001. Artikolu 4 Id-Direttiva 70/156/KEE hija emendata kif ġej: 1. L-Anness I għandu jiġi emendat kif ġej: (a) Il-punt 2.3.4 għandu jkun sostitwit b'dan li ġej: "2.3.4. Il-wisa' tal-fus ta' quddiem nett (imkejjel fuq il-parti l-aktar 'l barra tat-tyres barra mill-biċċa mqabbża l barra tat-tyres l-aktar qrib ta' l-art):…". (b) Il-punti li ġejjin għandhom ikunu mdaħħla: "9.22. Protezzjoni tal-qiegħ fuq quddiem 9.22.1. Disinn tal-partijiet tal-vettura rilevanti għal mal-protezzjoni tal-qiegħ fuq quddiem, jiġifieri, id-disinn tal-vettura u/jew tax-chassis bil-pożizzjoni u l-immuntaġġ tal-fus ta' quddiem l-aktar wiesa', disinn ta' l-immuntaġġ u/jew tat-twaħħil tal-protezzjoni tal-qiegħ fuq quddiem. Jekk il-protezzjoni tal-qiegħ mhix xi mezz speċjali, id-disinn għandu juri b'mod ċar li l-qisien meħtieġa huma sodisfatti:.… 9.22.2. Fil-każ ta' mezz speċjali, deskrizzjoni sħiħa u/jew disinn tal-protezzjoni tal-qiegħ fuq quddiem (li tinkludi l-immuntaġġi u t-tagħmir) u, jekk dan ikun approvat bħala unità teknika separata, in-numru ta' l-approvazzjoni tat-tip:…". 2. L-Anness V għandu jiġi emendat kif ġej: (a) Fil-Parti I, dan il-punt li ġej għandu jkun miżjud: "Suġġett | Nru tad-Direttiva | Referenza tal-Ġurnal Uffiċjali | Applikabbilità | M1 | M2 | M3 | N1 | N2 | N3 | O1 | O2 | O3 | O4 | 57 Protezzjoni tal-qiegħ fuq quddiem | 200/40/KE | L 203 ta' l- 10.8.2000, p. 9 | | | | | X | X" | | | | | (b) Fil-Parti II, dan il-punt li ġej għandu jkun miżjud: "Suġġett | Nru ta' Regolament Bażiku | Serje ta' emendi | Suppliment | Corrigenda (2) | 57 Protezzjoni tal-qiegħ fuq quddiem | 93 | — | — | —" | Artikolu 5 1. L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi neċessarji biex ikunu konformi ma' din id-Direttiva qabel l-10 ta' Awissu 2001. B'danakollu, jekk il-pubblikazzjoni msemmija fl-Artikolu 3 tittardja wara l-10 ta' Frar 2001, l-Istati Membri għandhom jissodisfaw dan l-obbligu fi żmien sitt xhur mill-pubblikazzjoni msemmija. Huma għandhom jinfurmaw b'dan lill-Kummissjoni minnufiħ. L-Istati Membri għandhom japplikaw dawn il-miżuri sa mill-10 ta' Awissu 2001, jew, jekk il-pubblikazzjoni msemmija fl-Artikolu 3 tittardja sa wara l-10 ta' Frar, sitt xhur wara l-pubblikazzjoni msemmija. Meta l-Istati Membri jadottaw dawn il-miżuri, huma għandhom ikollhom referenza għal din id-Direttiva jew għandhom ikunu akkumpanjati b'tali referenza fl-okkażjoni tal-pubblikazzjoni uffiċjali tagħhom. Il-metodi ta' kif issir din ir-referenza għandhom jiġu stabbiliti mill-Istati Membri. 2. L-Istati Membri għandhom jikkomunikaw lill-Kummissjoni t-test tad-disposizzjonijiet ewlenin tal-liġi nazzjonali li huma jadottaw fil-qasam irregolat b'din id-Direttiva. Artikolu 6 Din id-Direttiva għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali tal-Komunitajiet Ewropej. Artikolu 7 Din id-Direttiva hija indirizzata lill-Istati Membri. Magħmula fil-Lussemburgu, fis-26 ta' Ġunju 2000. Għall-Parlament Ewropew Il-President N. Fontaine Għall-Kunsill Il-President J. Coelho [1] ĠU C 89, tat-30.3.1999, p.11. [2] ĠU C 209, tat-22.7.1999, p.8. [3] L-Opinjoni tal-Parlament Ewropew tas- 27.10.1999 (ĠU C 154, tal-5.6.2000, p. 50) Il-Pożizzjoni Komuni tal-Kunsill, tas- 27.3.2000 (ĠU C 178, tas-27.6.2000, p. 1), u d-Deċiżjoni tal-Parlament Ewropew, tas- 17.5.2000. [4] ĠU L 346, tas-17.12.1997, p. 78. [5] Il-Kummissjoni Ekonomika tan-NU għall-Ewropa, id-dokument E/EKE/324. [6] ĠU L 42, tat-23.2.1970, p. 1. Id-Direttiva kif l-aħħar emendata bid-Direttiva 98/91/KE tal-Parlament Ewropew u tal-Kunsill (ĠU L 11, tas-16.1.1999, p. 25). -------------------------------------------------- LISTA TA' L-ANNESSI ANNESS I: | Disposizzjonijiet amministrattivi għall-approvazzjoni tat-tip tal-KE | Appendiċi 1: | Dokument ta' informazzjoni relatat ma' l-approvazzjoni tat-tip tal-KE għal mezz ta' protezzjoni tal-qiegħ fuq quddiem bħala unità teknika separata | Appendiċi 2: | Dokument ta' informazzjoni relatat ma' l-approvazzjoni tat-tip KE ta' tip ta' vettura fir-rigward ta' l-istallazzjoni ta' mezzi ta' protezzjoni tal-qiegħ fuq quddiem li jkunu ngħataw l-approvazzjoni tat-tip bħala unità teknika separata | Appendiċi 3: | Dokument ta' informazzjoni relatat ma' l-approvazzjoni tat-tip KE ta' tip ta' vettura fir-rigward tal-protezzjoni tal-qiegħ fuq quddiem tagħha | Appendiċi 4: | Mudell ta' ċertifikat ta' approvazzjoni tat-tip tal-KE (għal tip ta' mezz ta' protezzjoni tal-qiegħ fuq quddiem bħala unità teknika separata) | Appendiċi 5: | Mudell ta' ċertifikat ta' approvazzjoni tat-tip tal-KE (għal tip ta' vettura fir-rigward ta' l-istallazzjoni ta' mezzi ta' protezzjoni tal-qiegħ fuq quddiem li ngħataw l-approvazzjoni tat-tip bħala unità teknika separata) | Appendiċi 6: | Ċertifikat ta' approvazzjoni tat-tip tal-KE (għal tip ta' vettura fir-rigward tal- protezzjoni tal-qiegħ fuq quddiem tagħha) | Appendiċi 7: | Mudell għall-marka ta' l-approvazzjoni tat-tip tal-KE | ANNESS II: | Kamp ta' applikazzjoni u ħtiġiet tekniċi | --------------------------------------------------